手植檜
作者：孔舜亮
朝代：宋

paragraphs: 聖人嘉異種，移對誦弦堂。
雙本無今古，千年任雪霜。
右旋符地順，左紐象乾綱。
影覆詩書府，根盤禮義鄉。
盛同文不朽，高與道相當。
洙泗滋榮茂，龜蒙借鬰蒼。
毓靈全木帝，鍾秀極勾芒。
氣爽群居席，烟凝數仞牆。
陰連槐市綠，子落杏壇香。
布露周千尺，騰凌上百常。
傍欺泮林小，遠笑嶧桐黄。
屹若擎天柱，森如出日桑。
風中雕虎嘯，雲際老龍驤。
直欲驚魑魅，端疑待鳳凰。
鱗差闕鞏甲，幹錯羽林槍。
大節忠臣概，堅心志士方。
魯宮侵不得，秦火縱何傷。
宣子休誇樹，姬人漫愛堂。
松卑虛視爵，花賤柱封王。
誰念真儒迹，何當議寵章。